Diari Oficial de la Generalitat Valenciana


Sumari del DOGV 2466, del 09-03-1995 (1995/834064)

ACORD de 21 de febrer de 1995, del Govern Valencià, pel qual s'aprova l'ordenació urbanística per a la instal·lació de construccions destinades a indústria agroalimentària, en les parcel·les 105, 106, 41, 42, 43, 44, 45, 19, 20 i 21, de la partida Sotaia, del municipi de l'Alqueria de la Comtessa.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2466

Data del DOGV
:   09-03-1995

Secció del DOGV
:   ALTRES DISPOSICIONS

Número del document
:   1995/834064


Data del document
:   21-02-1995

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 21 de febrer de 1995, del Govern Valencià, pel qual s'aprova l'ordenació urbanística per a la instal·lació de construccions destinades a indústria agroalimentària, en les parcel·les 105, 106, 41, 42, 43, 44, 45, 19, 20 i 21, de la partida Sotaia, del municipi de l'Alqueria de la Comtessa.   
El Govern Valencià, en la reunió del dia 21 de febrer de 1995, adoptà l'acord següent:  
Vist l'expedient promogut pel Sr. Federico Frasquet Martínez, en nom i representació de Mermeladas y Dulces, SA, sobre sol·licitud per a la declaració d'interès comunitari d'una actuació integral, consistent en la instal·lació de construccions destinades a indústria agroalimentària, en les parcel·les 105, 106, 41, 42, 43, 44, 45, 19, 20 i 21, de la partida Sotaia, del municipi de l'Alqueria de la Comtessa (València).  
Antecedents de fet  
Primer. El 7 de maig de 1993 es va registrar l'entrada en la Comissió Territorial d'Urbanisme de València de la sol·licitud de referència. La documentació va ser successivament completada els dies 17 de desembre de 1993, 23 i 25 de març de 1994 i 5 i 19 de juliol de 1994. El dia 20 de maig de 1993 es va concedir audiència als ajuntaments de la zona (Rafelcofer, Palmera, Oliva, Piles, Bellreguard i la Font d'En Carròs). Se'ls va donar un termini de 15 dies per a presentar les al·legacions que consideraren convenients. El dia 5 de juny de 1994, es va demanar un informe a l'Ajuntament de l'Alqueria de la Comtessa. També, el dia 20 de maig de 1993 es va demanar un informe a les conselleries d'Agricultura, Pesca i Alimentació, Economia i Hisenda, i Indústria, Comerç i Turisme.  
Segon. El 26 de maig de 1994, la Comissió Informativa de la Comissió Territorial d'Urbanisme va acordar que es completés la sol·licitud presentada mitjançant documentació que adaptara el projecte a les exigències establertes en l'informe emès per la Demarcació de Carreteres de l'Estat en València, i que millorés l'ordenació interna del projecte entrant en la consideració de l'ordenació de l'entorn.  
Completada la documentació el dia 22 d'agost de 1994, el director general d'Urbanisme i Ordenació Territorial va adoptar una resolució per la qual la sotmetia al tràmit d'informació pública durant el termini d'un mes, simultàniament amb la convocatòria per a la presentació d'iniciatives alternatives a la desencadenant del procediment. Cosa que es va complir amb la publicació de sengles anuncis en el Butlletí Oficial de la Província, el dia 1 de setembre de 1994, i en el diari Levante, el 9 de setembre de 1994, sense que haja presentat ni cap al·legació ni cap alternativa, en relació amb el projecte d'aquest expedient.  
Tercer. L'Ajuntament de Piles va presentar el dia 3 de juny de 1993 un informe favorable a la sol·licitud presentada, igual que l'Ajuntament de la Font d'En Carròs, el 3 de setembre de 1993, i el de Bellreguard, el dia 11 de juny de 1993; si bé aquest darrer se subjectava a la condició de la qualitat dels abocaments d'aigües residuals.  
D'altra banda, el Ministeri d'Obres Públiques, Transports i Medi Ambient, després de successius informes desfavorables dels dies 13 d'agost de 1993 i 14 de febrer de 1994, arran de les diferents modificacions incloses en el projecte, el 7 de juliol de 1994 va emetre un informe favorable perquè es complien les condicions exigides, sense perjudici de les condicions que s'establesquen en l'autorització preceptiva per part de la Direcció General de Carreteres de l'Estat. En la declaració d'impacte ambiental del dia 7 de novembre de 1994, s'estableix la resta de condicions que han de complir les aigües residuals abans de ser abocades a la xarxa de sanejament general, i també la prohibició d'abocaments directes o indirectes a les instal·lacions de sanejament d'una sèrie de productes. Considera acceptable, als efectes ambientals, la sol·licitud presentada.  
Quart. La documentació inclosa en l'expedient es compon d'una memòria informativa, una memòria justificativa, annexos, un pla d'etapes, un estudi econòmico-financer, ordenances, plànols d'informació i d'ordenació. A més, al projecte s'annexa un estudi d'impacte ambiental.  
Cinquè. El conseller d'Obres Públiques, Urbanisme i Transports va informar favorablement sobre l'actuació integral mitjançant la Resolució de 25 de gener de 1995.  
Fonaments de dret  
Primer. Constitueix la finalitat d'aquest expedient l'ordenació i la definició de l'ús i de l'aprofitament urbanístic del projecte per a la construcció d'instal·lacions necessàries per a l'activitat de transformació de fruita en melmelada i el seu envasament, sobre una superfície total de 14.372 m2 de parcel·la en sòl no urbanitzable, segons les vigents normes subsidiàries de planejament municipal de l'Alqueria de la Comtessa.  
Segon. L'actuació integral proposada es caracteritza per l'establiment d'una zonificació de terrenys, distingint entre àrees industrials d'ús privat (amb una subàrea de 5.442 m2 de superfície i de 5.442 m2 de sostre a més d'unes golfes de 800 m2 construïts, i una altra subàrea de 910 m2 de superfície i 910 m2 de sostre a més d'unes golfes de 200 m2 construïts) i de cessió a l'Ajuntament (amb una superfície de 1.617 m2 de superfície i 1.617 m2 de sostre). Juntament a aquesta zona industrial es preveu una zona verda de 1.804 m2, vials i aparcaments, 3.599 m2, i una zona de servitud de 1.000 m2, amb uns totals de 14.372 m2 de superfície i 8.969 m2 de sostre.  
Per a la seua execució es delimita una sola unitat d'execució.  
Tercer. Ateses les característiques assenyalades, l'actuació demanada ha de tramitar-se com una actuació integral, tal com es regula en l'article 20 de la Llei 4/1992, de 5 de juny, de la Generalitat Valenciana, sobre Sòl No Urbanitzable, ja que es tracta d'una activitat industrial que té més de 8.000 m2 de construcció (8.969 m2) i no es pot emplaçar la seua instal·lació en sòls urbans, urbanitzables o aptes per a urbanitzar, previstos en els planejaments vigents en els municipis de la zona, i, per tant, només és possible la implantació mitjançant la tramitació del procediment extraordinari previst per a l'atribució i definició d'ús i aprofitament d'activitats terciàries i industrials d'importància especial.  
Quart. En aquest cas, respecte del procediment, s'han observat les prescripcions legals que exigeix l'esmentada llei de la Generalitat Valenciana sobre sòl no urbanitzable. La documentació de l'expedient està completa, segons demana l'article 20.2 de la Llei 4/1992, i la legislació d'impacte ambiental vigent.  
Cinquè. L'actuació integral projectada, per les seues mateixes dimensions, constitueix un element influent en l'estructura territorial. Es pretén realitzar una instal·lació agroalimentària de gran superfície en què se situaran les construccions anteriorment esmentades, segons l'ordenació que es reflecteix en la documentació gràfica. S'hi resolen adequadament tots els serveis urbanístics requerits per al seu funcionament. També es garanteix que no es produeix una sobrecàrrega de demanda en les infrastructures i serveis generals, com s'acredita amb un informe de l'Ajuntament de l'Alqueria de la Comtessa i certificació d'Iberdrola, SA. A més totes les obres de connexió amb les xarxes generals són a càrrec de l'actuació, i estan incloses en l'estudi econòmic i financer. D'aquesta manera, l'activitat es planteja com una actuació integral, ja que resol, per si mateixa, el seu acoblament territorial.  
Sisè. El règim de deures, obligacions i cessions és equivalent al propi de l'adjudicatari d'un programa d'actuació urbanística, ja que se cedeixen els terrenys destinats a dotacions públiques corresponents a un pla parcial d'ús industrial, se cedeixen els terrenys en què es localitza el 15 per cent de l'aprofitament i es compromet a costejar i executar la urbanització en els terminis previstos, incloses les connexions amb les xarxes generals.  
Setè. La implantació de l'actuació demanada és adequada des del punt de vista de l'ordenació del territori, ja que se situa pròxima al conjunt urbà, constituït pels nuclis de Bellre-guard, l'Alqueria de la Comtessa i Palmera, amb la qual cosa es facilita la connexió amb les xarxes generals de serveis. Descansa en la carretera nacional CN-332, que constitueix un eix estructurador de la zona, i, tant per l'ús proposat com per la seua pròpia configuració, s'integra adequadament en la trama urbana característica de l'entorn. Per tot això, es conclou que l'emplaçament proposat és més convenient -considerant criteris d'ordenació territorial- que altres possibles àrees de l'entorn que no disposen d'aqueixes bones condicions d'accessibilitat, proximitat a nuclis urbans i facilitat de connexió a les xarxes generals de serveis, per la qual cosa, al capdavall, s'afavoreix la utilització racional del territori.  
Vuitè. El Govern Valencià és competent per a l'aprovació i definició de l'aprofitament urbanístic d'aquesta actuació integral, en virtut del que preceptua en l'apartat segon de l'article 20 de la Llei 4/1992, de la Generalitat Valenciana, a proposta del conseller d'Obres Públiques, Urbanisme i Transports.  
Vistos els preceptes legals esmentats i la resta de general i pertinent aplicació, a proposta del conseller d'Obres Públiques, Urbanisme i Transports, el Govern Valencià,  
ACORDA  
Primer  
Aprovar definitivament l'ordenació urbanística per a instal·lar una indústria agroalimentària, promoguda pel Sr. Federico Frasquet Martínez, en representació de la mercantil Mermeladas y Dulces, SA, en les parcel·les 105, 106, 41, 42, 43, 44, 45, 19, 20 i 21, de la partida Sotaia, de sòl no urbanitzable, del municipi de l'Alqueria de la Comtessa, com a actuació integral d'interès comunitari a desenvolupar en els termes previstos en l'article 20 de la Llei 4/1992, de 5 de juny, de la Generalitat Valenciana, sobre Sòl No Urbanitzable. Aquesta ordenació i declaració d'interès comunitari, i també l'adjudicació a què es fa referència en el següent apartat, se subjectarà a les condicions especials establertes en el present informe.  
Segon  
Adjudicar la referida actuació integral d'interès comunitari a favor de l'empresa Mermeladas y Dulces, SA.  
Tercer  
Condicionar l'atorgament de la llicència municipal a què la promotora designada complesca i satisfaça, en la seua totalitat, les obligacions i càrregues de naturalesa urbanística, i també els compromisos que ha assumit al llarg de la tramitació de l'expedient, que quedaran afectats en favor de l'Ajuntament de l'Alqueria de la Comtessa. L'incompliment o la no satisfacció d'aquestes obligacions determinarà la caducitat d'aquesta adjudicació i, si escau, de la mateixa declaració d'interès comunitari que té com a finalitat.  
Quart  
La promotora haurà de garantir, davant l'Ajuntament de l'Alqueria de la Comtessa, la correcta i puntual execució de les obres d'urbanització i implantació dels serveis que comporta la present actuació integral, per un import del 6 per cent del seu cost, abans del començament de les obres. Les garanties es podran presentar per qualsevol de les formes previstes en dret.  
Cinquè  
Cada canvi que es produesca en la titularitat de la promoció de la present actuació integral necessitarà l'autorització prèvia del Govern Valencià.  
Sisè  
L'acord d'adjudicació expressat en el 2n, sense perjudici del que disposa el punt 3r, caducarà si en el termini de 6 mesos, comptadors des de la notificació, la interessada no hagués sol·licitat, en condicions d'obtenir-la, la llicència municipal d'obres preceptiva. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de 2 anys. L'eventual declaració de caducitat de l'adjudicació l'emetrà, arribat el cas, el conseller d'Obres Públiques, Urbanisme i Transports, al qual aquest acord confereix les facultats necessàries amb aquesta finalitat, amb l'expedient previ instruït amb audiència de la persona interessada i de l'Ajuntament de l'Alqueria de la Comtessa. Aquesta declaració, si es produeix, determinarà la suspensió temporal de la declaració d'interès comunitari d'aqueixa actuació integral fins que el Govern Valencià resolga una adjudicació nova o la suspensió definitiva.  
Setè  
El desenvolupament de l'actuació integral s'ajustarà al projecte presentat per la promotora adjudicatària, llevat dels aspectes que resulten afectats per les condicions imposades tant per la declaració d'impacte ambiental, del 7 de novembre de 1994, com per l'informe de la Demarcació de Carreteres de l'Estat del MOPTMA, de 4 de maig de 1994. Condicions que prevaldran i hauran de ser assumides tant en els projectes d'obra que desenvolupen aquesta declaració com el posterior manteniment i explotació de les instal·lacions, sense perjudici d'obtenir la resta de permisos i autoritzacions que calga per al desenvolupament normal i lícit de l'activitat agroalimentària.  
Contra aquest acord, que posa fi a la via administrativa, és procedent interposar un recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des del dia de la notificació o publicació d'aquest acord en el Diari Oficial de la Generalitat Valenciana.  
Amb caràcter previ a la interposició del recurs esmentat, serà requisit imprescindible que el recurrent ho comunique al Govern Valencià, d'acord amb els articles 57.2.f) i 58 de la Llei Reguladora de la Jurisdicció Contenciosa Administrativa, i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això, sense perjudici de poder interposar qualsevol altre recurs que s'estime oportú.  
València, 21 de febrer de 1995  
El conseller secretari del Govern Valencià,  
LUIS BERENGUER FUSTER